***ΕΚΘΕΣΗ του Διοικητικού Συμβουλίου της εταιρείας με την επωνυμία “ΑΥΤΟΜΑΤΟΙ ΑΝΑΛΥΤΕΣ ΔΙΑΓΝΩΣΤΙΚΑ ΑΝΤΙΔΡΑΣΤΗΡΙΑ MEDICON HELLAS ΑΝΩΝΥΜΗ ΕΤΑΙΡΕΙΑ" επί του Σχεδίου όρων συγχωνεύσεως δι’ απορροφήσεως της εταιρείας «MEΝΤΙΚΟΝ ΕΤΑΙΡΕΙΑ ΠΕΡΙΩΡΙΣΜΕΝΗΣ ΕΥΘΥΝΗΣ» προς την την Έκτακτη Γενική Συνέλευση των Μετόχων της Εταιρείας που έχει συγκληθεί για την 17η Μαρτίου 2014 σύμφωνα με το άρθρο 4.1.4.1.3 του Κανονισμού του Χ.Α***

**................................................................................................**

***ΙΣΤΟΡΙΚΟ***

Το Διοικητικό Συμβούλιο της εταιρείας “**ΑΥΤΟΜΑΤΟΙ ΑΝΑΛΥΤΕΣ ΔΙΑΓΝΩΣΤΙΚΑ ΑΝΤΙΔΡΑΣΤΗΡΙΑ MEDICON HELLAS ΑΝΩΝΥΜΗ ΕΤΑΙΡΕΙΑ"** (εφεξής η ‘’απορροφώσα’’) με την από 8.11.2013 ενέκρινε την απορρόφηση της εταιρείας **«MEΝΤΙΚΟΝ ΕΤΑΙΡΕΙΑ ΠΕΡΙΩΡΙΣΜΕΝΗΣ ΕΥΘΥΝΗΣ»** (εφεξής η ‘’απορροφώμενη’’), σύμφωνα σύμφωνα με τις διατάξεις των άρθρων 1-5, του Ν. 2166/1993 και των άρθρων 69-77 του Κ.Ν. 2190/1920.

Αντίστοιχα η Έκτακτη Συνέλευση των εταίρων της 8ης /11/2013 της εταιρείας «MEΝΤΙΚΟΝ ΕΤΑΙΡΕΙΑ ΠΕΡΙΩΡΙΣΜΕΝΗΣ ΕΥΘΥΝΗΣ» ενέκρινε τη συγχώνευσή της δι’ απορροφήσεως της από την εταιρεία “**ΑΥΤΟΜΑΤΟΙ ΑΝΑΛΥΤΕΣ ΔΙΑΓΝΩΣΤΙΚΑ ΑΝΤΙΔΡΑΣΤΗΡΙΑ MEDICON HELLAS ΑΝΩΝΥΜΗ ΕΤΑΙΡΕΙΑ"**

Ομοίως συντάχθηκαν οι από Μαρτίου 2013 εκθέσης του Ορκωτή Ελεγκτή κ. Γεώργιου Βαρθαλίτη, σύμφωνα με τις διατάξεις των άρθρων 1-5 του Ν. 2166/1993 για τη διαπίστωση της λογιστικής αξίας των περιουσιακών στοιχείων της απορροφώμενης εταιρείας επί της λογιστικής κατάστασης της 31.12.2012 (ισολογισμός μετασχηματισμού 31.12.2012).

Επίσης ανατέθηκε στον ανεξάρτητο ορκωτό λογιστή κ. Παναγιώτη Βραστούρη, μέλος (Α.Μ. ΣΟΕΛ 12921), μέλος του Ελεγκτικού οίκου ΕΝΕΛ-ΕΝΑΛΛΑΚΤΙΚΗ ΕΛΕΓΚΤΙΚΗ ΑΝΩΝΥΜΗ ΕΤΑΙΡΕΙΑ (ΑΜ. ΣΟΕΛ 155) (εφεξής από κοινού ‘’Αποτιμητής ή/και Ανεξάρτητος Εμπειρογνώμονας΄’) να ενεργήσει ως ανεξάρτητος εμπειρογνώμονας κατά την έννοια του άρθρου 4.1.4.3 του Κανονισμού του Χ.Α, όπως ισχύει, και να γνωμοδοτήσει επί του ευλόγου και δικαίου της ανταλλαγής των μετοχών, διατυπώνοντας σχετική έκθεση Ανεξάρτητου Εμπειρογνώμονα.

Ενόψει τούτων, το Δ.Σ της απορροφώσας εταιρείας στην από 17.2.2014 Συνεδρίαση του αποφάσισε να υποβάλει την ανωτέρω έκθεση (στην οποία ενσωματώνεται η έκθεση του Ανεξάρτητου Εμπειρογνώμονα) προς την Έκτακτη Γενική Συνέλευση της 17ης Μαρτίου 2014 (συμπεριλαμβανομένης και κάθε επαναληπτικής ή μετ’ αναβολή αυτής), η οποία θα κληθεί να εγκρίνει την ανωτέρω συγχώνευση της απορροφώμενης από την απορροφώσα, με σκοπό να παραθέσει πληροφορίες σχετικά με την αποτίμηση της υπό συγχώνευσης εταιρείας και την προτεινόμενη σχέση ανταλλαγής, καθώς επίσης και τον αριθμό μετοχών που θα εκδοθούν ας αποτέλεσμα της αύξησης του μετοχικού κεφαλαίου της απορροφώσας λόγω της συγχωνεύσεως δια απορροφήσεως της απορροφώμενης.

Στο πλαίσιο της ως άνω πρότασης του, το Δ.Σ της εταιρείας συντάσσει την παρούσα Έκθεση, σύμφωνα με το άρθρο 4.1.4.3 του Κανονισμού του Χρηματιστηρίου Αθηνών, όπως ισχύει, ενημερώνει δε τους μετόχους για τα ακόλουθα:

Α. Το μετοχικό κεφάλαιο της απορροφώσας ανέρχεται σε 6.602.592,48 ευρώ, διηρημένο σε 4.178.856 μετοχές ονομαστικής αξίας 1,58 ευρώ.

Το εταιρικό κεφάλαιο της απορροφώμενης ανέρχεται σε 660.000,00 ευρώ διηρημένο σε 22.000 εταιρικά μερίδια ονομαστικής αξίας 30 ευρώ.

Με δεδομένο ότι η απορροφώσα εταιρεία κατέχει 9.320 εταιρικά μερίδια της απορροφούμενης, το μετοχικό κεφάλαιο της απορροφούσης ανωνύμου εταιρίας, θα αυξηθεί:

1. κατά 380.400,00 ευρώ, όπως προκύπτει μετά την ακύρωση 9.320 εταιρικών μεριδίων της απορροφούμενης, λόγω σύγχυσης και

2. Κατά 0,80 λεπτά με κεφαλαιοποίηση αποθεματικών υπέρ το άρτιον για λόγους στρογγυλοποίησης.

Έτσι μετά την ολοκλήρωση της συγχώνευσης, το μετοχικό κεφάλαιο θα ανέρχεται σε 6.982.993,28 ευρώ διαιρούμενο σε 4.419.616 μετοχές ονομαστικής αξίας 1,58.

Οι νέες μετοχές που θα εκδοθούν θα είναι 240.760 και οι οποίες κατανέμονται στους μετόχους ως εξής:

Οι εταίροι της απορροφώμενης θα λάβουν 42.055 μετοχές, όπως προκύπτει απο την προαναφερθείσα σχέση ανταλλαγής.

Ειδικότερα κάθε εταίρος της απορροφώμενης εταιρείας για κάθε ένα εταιρικό μερίδιο που κατέχει και του οποίου είναι κύριος, ονομαστικής αξίας (30,00) ευρώ, θα λάβει 3,316623155 ονομαστικές μετοχές της απορροφούσας ανώνυμης εταιρίας.

Οι μέτοχοι της απορροφώσας εταιρείας θα λάβουν 198.705 μετοχές (240.760-42.055) με βάση τη σχέση ανταλλαγής όπως αυτή ορίζεται απο 4.178.856/198.705=21,0304521778.

Ειδικότερα κάθε μέτοχος της απορροφώσας για κάθε 21,0304521778 μετοχές που κατέχει, θα λαμβάνει μία (1) νέα μετοχή της εταιρείας.

Β. Ο αριθμός των μετοχών που προτείνεται από το Διοικητικό Συμβούλιο προς έγκριση στην Έκτακτη Γενική Συνέλευση να αναληφθούν από τους εταίρους της απορροφώμενης εταιρείας προκύπτει έπειτα από την αποτίμηση της υπό αποροφήσης εταιρείας. Βάσει των παραπάνω το Διοικητικό Συμβούλιο της εταιρείας προτείνει να διενεμηθούν οι νέες μετοχές που θα εκδοθούν λόγω συγχωνεύσεως επί τη βάσει της κατωτέρω σχέσης ανταλλαγής:

Με βάση τις προαναφερθείσες αξίες, η σχέση ανταλλαγής των μετοχών/μεριδίων διαμορφώνεται από 2,831828565 έως 3,871435775, δηλαδή οι εταίροι της MEDICON ΕΠΕ μπορούν να ανταλλάξουν για κάθε ένα μερίδιο που κατέχουν από 2,831828565 έως 3,871435775 μετοχές της MEDICON HELLAS ΑΕ.

Οι νέες μετοχές που θα διανεμηθούν στουςεταίρους της απορροφώμενης εταιρείας, σύμφωνα με την προαναφερθείσα σχέση ανταλλαγής θα έχουν δικαίωμα συμμετοχής στη διανομή κερδών από τη χρήση 1.1.2014-31.12.2014.

Γ. Η ως άνω αναφερόμενη αποτίμηση και σχέση ανταλλαγής έχει αξιολογηθεί από τον Ανεξάρτητο Εμπειρογνώμονα κατά την έννοια του άρθρου 4.1.4.3 του Κανονισμού του Χ.Α, όπως ισχύει, ως εύλογη και δίκαιη. Η σχετική Έκθεση του Ανεξάρτητου Εμπειρογνώμονα είναι διαθέσιμη και ενσωματώνεται στην παρούσα έκθεση.

Δ. Ήδη του Διοικητικό Συμβούλιο της εταιρείας, σε εκτέλεση της οριζόμενης στο άρθρο 4.1.4.3 του Κανονισμού του Χ.Α, υποβάλλει: συνοπτική παράθεση των μεθόδων αποτίμησης, των παραδοχών που ελήφθησαν υπόψη, των τυχόν δυσκολιών που προέκυψαν κατά την αποτίμηση και του τρόπου βάσει του οποίου προσδιορίσθηκε η σχέση ανταλλαγής των μετοχών, καθώς και κάθε άλλου στοιχείου που προβλέπεται από ειδικές διατάξεις, δήλωση του Ανεξάρτητου Εμπειρογνώμονα που διενήργησε την αποτίμηση της απορροφώμενης εταιρείας, για το εάν οι μέθοδοι που χρησιμοποιήθηκαν είναι κατάλληλες και γνώμη του του Ανεξάρτητου Εμπειρογνώμονα για το εάν η σχέση ανταλλαγής που προέκυψε από τις εν λόγω αποτιμήσεις είναι δίκαιη και εύλογη.

- Έκθεση κ. Παναγιώτη Βραστούρη, μέλος (Α.Μ. ΣΟΕΛ 12921), μέλος του Ελεγκτικού οίκου ΕΝΕΛ-ΕΝΑΛΛΑΚΤΙΚΗ ΕΛΕΓΚΤΙΚΗ ΑΝΩΝΥΜΗ ΕΤΑΙΡΕΙΑ (ΑΜ. ΣΟΕΛ 155)

ENEL Μεσογείων 388 Αγία Παρασκευή

ΕΝΕΛ ΕΝΑΛΛΑΚΤΙΚΗ τκ 15341

ΕΛΕΓΚΤΙΚΗ ΑΕ Τηλ. 210 6004723

Προς:

Το Διοικητικό Συμβούλιο της εταιρείας ‘’ΑΥΤΟΜΑΤΟΙ ΑΝΑΛΥΤΕΣ ΚΑΙ ΔΙΑΓΝΩΣΤΙΚΑ ΑΝΤΙΔΡΑΣΤΗΡΙΑ MEDICON HELLAS ΑΝΩΝΥΜΗ ΕΤΑΙΡΕΙΑ” και το διακριτικό τίτλο “MEDICON HELLAS Α.Ε.”

Τον Διαχειριστή της εταιρείας ‘’ΜΕΝΤΙΚΟΝ ΕΤΑΙΡΕΙΑ ΠΕΡΙΩΡΙΣΜΕΝΗΣ ΕΥΘΥΝΗΣ’’

Αθήνα 11.03.2013

**1. Ανάθεση**

Η παρούσα εργασία μας ανατέθηκε με εντολή του Διοικητικού Συμβουλίου της εταιρείας MEDICON HELLAS AE και του Διαχειριστή της εταιρείας MEDICON EΠΕ και αφορά τον προσδιορισμό της αξίας των εταιρειών με σκοπό την έκφραση γνώμης για το εύλογο και λογικό της σχέσης ανταλλαγής των μετοχών/μεριδίων τους, στα πλαίσια της απορρόφησης της εταιρείας MEDICON ΕΠΕ από την εταιρεία MEDICON AE, βάσει των διατάξεων του Κ.Ν. 2190/1920 (άρθρα 69-77α) και του Ν. 2166/93, που αποφασίσθηκε από τα Διοικητικό Συμβούλιο και τον Διαχειριστή των εταιρειών στις συνεδριάσεις τους της 19/12/2012.

**2. Γενικά περί των συγχωνευομένων εταιρειών, του αντικειμένου τους, της γεωγραφικής**

**δραστηριοποίησής τους και της δομής τους.**

Η εταιρεία MEDICON HELLAS AE δραστηριοποιείται κύρια στον τομέα της υγείας και συγκεκριμένα με την παραγωγή και εμπορία in vitro διαγνωστικών αντιδραστηρίων για βιοχημικούς και αιματολογικούς αναλυτές. Οι πωλήσεις πραγματοποιούνται σε ποσοτό 96,50% στο εσωτερικό της χώρας, σε ποσοστό 2,00% σε χώρες της Ευρωπαικής Ένωσης και 1,50% σε λοιπές χώρες εξωτερικού. Κύριοι πελάτες στο εσωτερικό είναι το Ελληνικό Δημόσιο ή νομικά πρόσωπα δημοσίου δικαίου (Νοσοκομεία - Ασφαλιστικά Ταμεία).

Η εταιρεία MEDICON ΕΠΕ δραστηριοποιείται στον τομέα της υγείας και συγκεκριμένα με την εισαγωγή και εμπορία χημικών αντιδραστηρίων βιοχημικής, αιματολογικής και μικροβιολογικής χρήσεως. Κύριοι πελάτες της MEDICON ΕΠΕ, όπως και στην MEDICON HELLAS AE είναι το Ελληνικό Δημόσιο ή νομικά πρόσωπα δημοσίου δικαίου (Νοσοκομεία - Ασφαλιστικά Ταμεία).

Η μητρική εταιρεία MEDICON HELLAS AE συμμετέχει στο κεφάλαιο της MEDICON ΕΠΕ κατά ποσοστό 42,36% και ασκεί δεσπόζουσα επιρροή στην ανωτέρω εταιρία και συγκεκριμένα: α) ασκεί την διοίκηση της εταιρίας MEDICON ΕΠΕ και β) οι διαχειριστές ορίζονται από το διοικητικό συμβούλιο της μητρικής εταιρίας.

**3. Ημερομηνία αναφοράς**

Η ημερομηνία της εκτίμησης της αξίας των εταιρειών και συνεπώς η εκφραζόμενη άποψη για την σχέση ανταλλαγής είναι η 31.12.2012, ημερομηνία που ευρίσκεται πολύ κοντά στις αποφάσεις των διοικητικών συμβουλίων των εταιρειών και για την οποία υπάρχουν δημοσιοποιημένες οικονομικές καταστάσεις που έχουν ελεγχθεί από ορκωτούς ελεγκτές. Ημερομηνία των ισολογισμών μετασχηματισμού των υπό συγχώνευση εταιρειών, καθορίσθηκε βάσει των αποφάσεων του Διοικητικού Συμβουλίου / Διαχειριστή, η 31.12.2012.

**4. Στοιχεία που λήφθηκαν υπόψη**

Για την εκτέλεση της εργασίας μας, πέραν των αναφερομένων στις επί μέρους παραγράφους της παρούσας λήφθηκαν υπόψη:

* Διάφορες δημοσιευμένες πληροφορίες σχετικά με τις εταιρείες του ομίλου.
* Οι ελεγμένες οικονομικές καταστάσεις των εταιρειών της 31.12.2012 και των τριών προηγουμένων ετησίων χρήσεων.
* Το σχέδιο σύμβασης συγχώνευσης.
* Πληροφορίες από τον Διαχειριστή της MEDICON ΕΠΕ σχετικά με τις μεθόδους κατάρτισης και τις παραδοχές του επιχειρηματικού σχεδίου της επόμενης πενταετίας (2013-2017).
* Εκθέσεις αναλυτών σχετικά με τις εταιρείες και τους τομείς στους οποίους αυτές δραστηριοποιούνται.

**5. Μέθοδοι εκτίμησης της αξίας των εταιρειών**

Οι εκτιμήσεις διενεργήθηκαν σύμφωνα με τις γενικά παραδεκτές αρχές και την μεθοδολογία που ακολουθείται σε τέτοιες περιπτώσεις και το τελικό συμπέρασμα εξήχθη αφού λήφθηκε υπόψη ο βαθμός καταλληλότητας της κάθε μεθοδολογίας και σταθμίσθηκε η βαρύτητά της, βάσει των συνθηκών της συγκεκριμένης περίπτωσης. Κατά την εκτέλεση της εργασίας μας δεν αντιμετωπίσαμε δυσκολίες.

**5.1 Η μέθοδος της προεξόφλησης των ελεύθερων μελλοντικών χρηματοροών της επιχείρησης.**

Η εν λόγω μέθοδος εφαρμόσθηκε για την εταιρεία MEDICON ΕΠΕ, βάσει επιχειρηματικού σχεδίου που καταρτίσθηκαν από την διοίκησή της και περιλαμβάνει τις προβλέψεις των μεγεθών που απαιτούνται για την εφαρμογή της μεθόδου. Η μέθοδος βασίζεται στην παραδοχή ότι η αξία της επιχείρησης προκύπτει από την προεξόφληση των μελλοντικών χρηματοροών και προϋποθέτει προβλέψεις σχετικά με τα έσοδα, τα έξοδα, τις κεφαλαιουχικές επενδύσεις, την εξέλιξη του κεφαλαίου κίνησης, την υπολειμματική αξία και τον προσδιορισμό του κατάλληλου προεξοφλητικού επιτοκίου.

Η εργασία μας βασίσθηκε σε εκτιμήσεις, αναλύσεις και στοιχεία που μας δόθηκαν από την Διοίκηση της Εταιρείας, τα οποία θεωρήσαμε ότι έχουν καταρτισθεί με εύλογο και λογικό τρόπο στα πλαίσια των βέλτιστων διαθέσιμων εκτιμήσεων και κρίσεων της διοίκησης και ότι αντικατοπτρίζουν τα επιτεύγματα του παρελθόντος, την σημερινή κατάσταση και την προβλεπόμενη μελλοντική εξέλιξη της εταιρείας.

Για τον προσδιορισμό της αποτίμησης λάβαμε επίσης υπόψη, χρηματοοικονομικές και λοιπές πληροφορίες καθώς και γεγονότα και συνθήκες της αγοράς, μέχρι την ημερομηνία της έκθεσής μας. Γεγονότα που μπορεί να συμβούν μετά την ημερομηνία αυτή, ενδεχομένως να επηρεάζουν και μάλιστα σημαντικά την γνώμη μας.

**5.2 Η μέθοδος των χρηματιστηριακών τιμών των εταιρειών (μέθοδος κεφαλαιοποίησης)**

Η εν λόγω μέθοδος χρησιμοποιήθηκε για την MEDICON HELLAS ΑΕ. Για σκοπούς της αποτίμησης, με δεδομένο ότι η χρηματιστηριακή αξία μιας εταιρείας μπορεί να παρουσιάζει σημαντικές διακυμάνσεις, ακόμα και σε μικρά χρονικά διαστήματα, λήφθηκε υπόψη ο μέσος όρος της χρηματιστηριακής αξίας της εταιρείας, για χρονικό διάστημα 12 μηνών πριν από την ημερομηνία ανακοίνωσης της συγχώνευσης, ώστε να εξομαλυνθούν τυχόν διακυμάνσεις από συγκεκριμένα γεγονότα σε συγκεκριμένες ημερομηνίες.

**5.3. Η μέθοδος της αναπροσαρμοσμένης λογιστικής καθαρής θέσης**

Η μέθοδος της αναπροσαρμοσμένης λογιστικής καθαρής θέσης είναι μια μέθοδος προσδιορισμού της αξίας μιας επιχείρησης που βασίζεται στην λογιστική καθαρή θέση του ισολογισμού κατά την ημερομηνία αποτίμησης, προσαρμοσμένη με ορισμένα κονδύλια κατά την κρίση του εκτιμητή και αφού ληφθούν υπόψη τυχόν παρατηρήσεις των ορκωτών ελεγκτών σχετικά με ποσά που έχουν επηρεάσει αρνητικά ή θετικά την λογιστική καθαρή θέση.

Η εν λόγω μέθοδος δεν απαιτεί υποθέσεις και παραδοχές ως προς την εξέλιξη των μεγεθών, οι οποίες, ως καθαρά υποκειμενικές μπορεί να μοχλεύουν σημαντικά το αποτέλεσμα της εκτίμησης. Από την άλλη πλευρά όμως, είναι μια στατική μέθοδος η οποία βασίζεται στον ισολογισμό μιας συγκεκριμένης ημερομηνίας και συνεπώς δεν αντικατοπτρίζει την δυναμική της εταιρείας που εξαρτάται από την μελλοντική της πορεία και επιπλέον, το αποτέλεσμά της μπορεί να διαφοροποιείται ανάλογα με τις εφαρμοστέες πολιτικές για την σύνταξη των οικονομικών καταστάσεων. Η εν λόγω μέθοδος χρησιμοποιήθηκε και για τις δύο εταιρείες (MEDICON HELLAS AE και MEDICON ΕΠΕ).

**6. Στάθμιση**

Οι δύο μέθοδοι που χρησιμοποιήθηκαν για κάθε εταιρεία, δηλαδή η μέθοδος της αναπροσαρμοσμένης καθαρής θέσης και για τις δύο εταιρίες, η μέθοδος της χρηματιστηριακής τιμής για την MEDICON HELLAS AE και η μέθοδος της προεξόφλησης των ελεύθερων μελλοντικών χρηματοροών για την MEDICON ΕΠΕ, σταθμίστηκαν με συντελεστή 50% εκάστη.

**7. Εύρος αξιών και σχέσης ανταλλαγής**

Βάσει των μεθοδολογιών που ακολουθήθηκαν και της στάθμισης κάθε μιας εξ αυτών, προέκυψαν τα εξής στρογγυλοποιημένα μεγέθη αξιών:

|  |  |
| --- | --- |
| MEDICON HELLAS AE | MEDICON ΕΠΕ |
| Από 3.541.000 έως 3.800.000 | Από 54.000 έως 69.000 |

Με βάση τις προαναφερθείσες αξίες, η σχέση ανταλλαγής των μετοχών/μεριδίων διαμορφώνεται από 2,831828565 έως 3,871435775, δηλαδή οι εταίροι της MEDICON ΕΠΕ μπορούν να ανταλλάξουν για κάθε ένα μερίδιο που κατέχουν από 2,831828565 έως 3,871435775 μετοχές της MEDICON HELLAS ΑΕ.

**8. Συμπέρασμα**

Το Διοικητικό Συμβούλιο της MEDICON HELLAS AE και ο Διαχειριστής της MEDICON ΕΠΕ, στις συνεδριάσεις τους, της 19/12/2012 αποφάσισαν και πρότειναν ως σχέση ανταλλαγής, την ανταλλαγή κάθε εταιρικού μεριδίου της MEDICON ΕΠΕ με 3,316623155 μετοχές της MEDICON HELLAS AE.

Η σχέση ανταλλαγής των εταιρικών μεριδίων με τις μετοχές της MEDICON HELLAS AE, εμπίπτει στο εύρος των αντίστοιχων σχέσεων που προέκυψαν από την αποτίμηση των εταιρειών και επομένως η προτεινόμενη σχέση είναι εύλογη και λογική στα πλαίσια της ισχύουσας νομοθεσίας και των συγκεκριμένων συνθηκών.

Η εργασία μας περιορίζεται στην έκφραση γνώμης για το εύλογο και λογικό της σχέσης ανταλλαγής για το σκοπό της συγχώνευσης υπό τις παρούσες συνθήκες και δεν επεκτείνεται, ούτε μπορεί να εκλαμβάνεται ως τέτοια, σε άλλα θέματα όπως η μελλοντική εξέλιξη των εργασιών και η αποδοτικότητα της νέας εταιρείας.

Η εργασία μας απευθύνεται μόνο στο Διοικητικό Συμβούλιο και τον Διαχειριστή των εταιρειών που συγχωνεύονται προκειμένου να εκπληρώσουν τις υποχρεώσεις τους που απορρέουν από την συγχώνευση, δεν μπορεί να χρησιμοποιηθεί για άλλους σκοπούς και δεν αναλαμβάνεται με την παρούσα ευθύνη για άλλα θέματα οποιασδήποτε φύσεως που μπορεί να επηρεάζουν την συγχώνευση των εταιρειών για τα οποία εκτιμούμε ότι οι διοικήσεις τους έχουν προβεί στις δέουσες ενέργειες.

Με εκτίμηση

|  |  |
| --- | --- |
| ΕΝΕΛ ΕΛΕΓΚΤΙΚΗ ΑΕ  Μεσογείων 388 Αγία Παρασκευή  Α.Μ. ΣΟΕΛ 155 | Βρουστούρης Παναγιώτης  Ορκωτός Ελεγκτής  Α.Μ. ΣΟΕΛ 12921 |

**Εισήγηση του Διοικητικού Συμβουλίου προς τους Μετόχους**

Εν όψει των ανωτέρω και λαμβάνοντας υπόψη ότι:

(i) Οι μέθοδοι που εφαρμόσθηκαν για τον προσδιορισμό της εύλογης αξίας της απορροφώμενης εταιρείας ήταν κατάλληλες για τη συγκεκριμένη περίπτωση.

(ii) η προτεινόμενη σχέση ανταλλαγής είναι δίκαιη και εύλογη, όπως άλλωστε επιβεβαιώνεται και στην έκθεση του Ανεξάρτητου Εμπειρογνώμονα, η οποία έχει συνταχθεί σύμφωνα με το άρθρο 4.1.4.3 του Κανονισμού του Χ.Α, όπως ισχύει, που ρυθμίζει τηνυποχρέωση πληροφόρησης των αρχών και τουεπενδυτικού κοινού.

(iii) Tα συφέροντα των συγχωνευμένων εταιρειών διασφαλίζονται πλήρως.

(iv) Από τον προτεινόμενο μετασχηματισμό εκτιμάται ότι θα προκύψουν οφέλη για τους εταίρους των συγχωνευμένων εταιρειών.

(v) Οι απαιτούμενες για την ολοκλήρωση του μετασχηματισμού αποφάσεις των αρμοδίων οργάνων καθώς και η κατάρτιση του από 8.11.2012 Σχεδίου όρων συγχωνεύσεως δι’ απορροφήσεως διενεργήθηκαν με βάση τις διατάξεις του Κ.Ν 2199/1920 και του Ν. 2166/1993, ως ισχύουν.

Το Διοικητικό Συμβούλιο εισηγείται προς τους κ.κ. μετόχους όπως εγκρίνουν το από 8.11.2012 Σχεδίο όρων συγχωνεύσεως δι’ απορροφήσεως της απορροφώμενης από την απορροφώσα εταιρεία, συμπεριλαμβανομένης κάθε άλλης ενέργειας, δήλωσης ή διακιοπραξίας που απαιτείται γι ατο σκοποό αυτό

**Γέρακας, 17.2.2014**

**ΤΟ ΔΙΟΙΚΗΤΙΚΟ ΣΥΜΒΟΥΛΙΟ**